Diari Oficial de la Generalitat Valenciana


Sumari del DOGV 4528, del 23-06-2003 (2003/7153)

RESOLUCIÓ d'11 de juny, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni marc entre la Conselleria de Cultura i Educació de la Generalitat Valenciana i la Confederació Valenciana de la Xicoteta i Mitjana Empresa-PYMEV, Organització Empresarial, per a la col·laboració en la gestió de la Formació en Centres de Treball dels alumnes de Formació Professional Específica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4528

Data del DOGV
:   23-06-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/7153


Data del document
:   11-06-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * formació professional
    * cooperació administrativa
    * organització patronal

RESOLUCIÓ d'11 de juny, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni marc entre la Conselleria de Cultura i Educació de la Generalitat Valenciana i la Confederació Valenciana de la Xicoteta i Mitjana Empresa-PYMEV, Organització Empresarial, per a la col·laboració en la gestió de la Formació en Centres de Treball dels alumnes de Formació Professional Específica. [2003/S7153]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana i la Confederació Valenciana de la Xicoteta i Mitjana Empresa-PYMEV, Organització Empresarial, el 14 d'abril de 2003, un Conveni marc per a la col·laboració en la gestió de la Formació en Centres de Treball dels alumnes de Formació Professional Específica, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0537/2003, i que figura com a annex d'aquesta resolució.
  
València, 11 de juny de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc entre la Conselleria de Cultura i Educació de la Generalitat Valenciana i la Confederació Valenciana de la Xicoteta i Mitjana Empresa-Pymev, Organització Empresarial, per a la col·laboració en la gestió de la Formació en Centres de Treball dels alumnes de Formació Professional Específica
  
València, 14 d'abril de 2003
  
Reunits
  
D'una banda, el conseller de Cultura i Educació, Manuel Tarancón i Fandos, fent ús de les atribucions previstes en l'article 35, de la Llei 5/1983, de 30 de desembre, de Govern Valencià.
  
I d'una altra Vicente V. Sorio Simó, president de la Confederació Valenciana de la Xicoteta i Mitjana Empresa-PYMEV, Organització Empresarial (en avant PYMEV), en nom i representació d'esta entitat, fent ús de la facultat que li conferixen els estatuts de PYMEV.
  
Exposen
  
Que les dos parts consideren de mutu interés la implantació a la Comunitat Valenciana d'una oferta de Formació Professional capaç de satisfer adequadament la demanda de recursos humans per part del mercat de treball.
  
Que un eficaç sistema de Formació Professional exigix la seua articulació amb les expectatives de desenrotllament econòmic i social de la Comunitat i la concreta vinculació dels centres docents amb l'entorn productiu.
  
Que la Llei Orgànica 1/1990, de 3 d'octubre, d'Ordenació General del Sistema Educatiu, establix, en el seu article 34, la necessitat de tindre en compte l'entorn socioeconòmic dels centres docents i l'obligació d'incloure en el currículum dels ensenyaments de Formació Professional Específica una fase de formació pràctica en els centres de treball, ordenant a les administracions educatives arbitrar els mitjans necessaris per a incorporar les empreses i institucions al desenrotllament d'estos ensenyaments.
  
Que, per tot l'anterior, estimen de summe interés establir una línia de cooperació tendent a millorar la qualificació professional, present i futura, dels treballadors, professors i alumnes.
  
En conseqüència, les dos parts subscriuen el present conveni d'acord amb les següents
  
Clàusules
  
Objecte
  
Primera
  
L'objecte del present conveni és establir uns mecanismes de col·laboració específics, a fi d'aconseguir que la Formació Professional a la Comunitat Valenciana puga adaptar-se constantment als requeriments de nivell tecnològic i organitzatiu que els processos productius demanden.
  
Segona
  
La referida col·laboració es durà a terme en els següents camps d'actuació:
  
a) Desenrotllament d'un programa divulgatiu de la Formació en Centres de Treball (FCT), dirigit a conscienciar el món empresarial de la conveniència d'obligar-se amb la seua participació en la dita formació.
  
b) Facilitar als centres on s'impartisca la Formació Professional Específica la constitució d'una xàrcia d'empreses col·laboradores en el seu entorn, on els alumnes puguen realitzar la FCT.
  
c) Propiciar l'establiment de concerts de col·laboració singulars entre les empreses i els centres docents.
  
Obligacions de les parts
  
Tercera
  
PYMEV establirà els mecanismes que crega necessaris per a gestionar el programa d'actuacions, en col·laboració amb les persones designades per la Conselleria de Cultura i Educació per a idèntica comesa.
  
Quarta
  
Les despeses que s'originen en el desenrotllament d'allò que ací s'ha convingut seran cofinançades per PYMEV i la Conselleria de Cultura i Educació, en els termes que s'acorden en convenis singulars, que es consideraran addendes al present conveni.
  
Cinquena
  
Serà responsabilitat de la Conselleria de Cultura i Educació establir la normativa per al desenrotllament de la FCT, així com establir el model de concert de col·laboració singular a firmar pel centre educatiu i l'empresa col·laboradora d'este.
  
Coordinació
  
Sisena
  
Les accions previstes en este conveni s'executaran davall la direcció i supervisió d'una comissió mixta paritària, integrada per:
  
- El conseller de Cultura i Educació, o la persona en qui delegue, que la presidirà.
  
- El president de PYMEV, o la persona en qui delegue.
  
- Tres representants de la Conselleria de Cultura i Educació, designats pel conseller, un dels quals actuarà de secretari.
  
- Tres representants de PYMEV, designats pel seu president.
  
Setena
  
Les funcions de la comissió mixta seran les següents:
  
a) Efectuar el seguiment i avaluació del conveni.
  
b) Programar les actuacions a desenrotllar per al compliment dels objectius.
  
c) Establir els convenis específics necessaris per al desenrotllament del pla d'actuacions.
  
d) Estudiar noves fórmules de col·laboració entre les dos parts i proposar la realització d'altres accions.
  
e) Proposar les modificacions del conveni que es consideren necessàries
  
Abast i vigència
  
Huitena
  
El present conveni afecta l'àmbit de la Comunitat Valenciana i entrarà en vigor a partir del moment de la seua firma, estenent-se la seua vigència fins al 31 de desembre de 2003.
  
El conveni s'entendrà prorrogat per successius períodes anuals, llevat que siga denunciat per una de les parts, que, com a mínim, haurà de comunicar-ho a l'altra amb dos mesos d'antelació a l'inici del curs escolar.
  
I estant d'acord les parts amb el contingut del present conveni, i perquè així conste i en prova de conformitat, el firmen en triple versió en el lloc i la data al principi indicats.
  
El president de la Confederació
  
Valenciana de la Xicoteta i Mitjana Empresa-PYMEV
  
VICENTE V. SORIO SIMÓ
  
El conseller de Cultura i Educació
  
MANUEL TARANCÓN I FANDOS